‘তুমি বাংলার গর্ব’, রঘু ডাকাতের ট্রেলার লঞ্চে দেবকে শুভেচ্ছাবার্তা মমতার, আপ্লুত অভিনেতা

কলকাতা: ইন্ডাস্ট্রিতে দীর্ঘ ২০ বছরের পথচলা সম্পূর্ণ করলেন দেব (Dev)। এই ২০ বছরে দেবকে দেখা গিয়েছে নানা চরিত্রে। পাগলু’ কিংবা ‘দুই পৃথিবী’র সুপারস্টার বছরখানেক ধরে যেভাবে ছক ভেঙে ক্যামেরার সামনে ধরা দিচ্ছেন। সিনেমার প্রয়োজনে দেব নিজেকেও ভেঙে গড়ে নতুন ভাবে বারবার দর্শকদের সামনে হাজির হয়েছেন। দর্শকদের ভালো ভালো কাজ উপহার দিয়েছেন। শনিবার নেতাজি ইন্ডোরে ‘রঘু ডাকাত’ ছবির ট্রেলার লঞ্চে উদযাপিত হল সুপারস্টারের জীবনের সেই বিশেষ অধ্যায়। ছবির ট্রেলার লঞ্চের এই ঝলমলে অনুষ্ঠানেই সাংসদ তথা অভিনেতার উদ্দেশে শুভেচ্ছাবার্তা পাঠালেন রাজ্যের মুখ্যমন্ত্রী মমতা বন্দ্যোপাধ্যায় (Mamata Banerjee)। বললেন, “তুমি ভাল ছেলে, বাংলার গর্ব।” মমতা বন্দ্যোপাধ্যায়ের বার্তায় আপ্লুত দেবও। অভিনেতা পাল্টা জানালেন, মমতা বন্দ্যোপাধ্যায়ের জন্যেই তাঁর রাজনীতিতে আসা। দিদি আবেগ, রাজনীতির ঊর্ধ্বে দিদি।

মেগাস্টার দেবের বাংলা ইন্ডাস্ট্রিতে ২০ বছর পূর্তি। একইসঙ্গে তাঁর পুজো রিলিজ রঘু ডাকাতের ট্রেলার লঞ্চ। এদিনে ইভেন্টে প্রসেনজিৎ থেকে দেবের নায়িকা কোয়েল, শ্রাবন্তী, সায়ন্তিকা, নুসরতরা।পৌঁছেছিলেন দেবের প্রথম ছবির পরিচালক রবি কিনাগি থেকে রঘু ডাকাত পরিচালক ধ্রুব বন্দ্যোপাধ্যায়। এদিন মঞ্চে দাঁড়িয়ে দেব বললেন, ‘আজ রাতে হয়ত আমি কাঁদব’। ইমোশন্যাল নায়ক বলেন,’আমরা পৃথিবী ছেড়ে চলে যাওয়ার পর কাউকে নিয়ে সেলিব্রেট করি। আমি সেই ভাগ্যবান, যে বেঁচে থাকতে এই সেলিব্রেশন দেখছে নিজেকে নিয়ে’।

আরও পড়ুন: দাদাসাহেব ফালকে পাচ্ছেন দক্ষিণী মেগাস্টার মোহনলাল, শুভেচ্ছা মোদির

এদিন দেবের জন্য বার্তা এল মুখ্যমন্ত্রী মমতা বন্দ্যোপাধ্যায়ের। দিদি বললেন,’দেব তুমি সিনেমা জগতে বিশ বছরে পর্দাপণ করছো। এটা খুবই সুসংবাদ আমার কাছে। তুমি সিনেমা জগতকে লিড করো। নায়কের ভূমিকায় অনেক অভিনয় করেছো। তোমার অভিনয় জগতের যে সম্মান…. তোমাকে শুভেচ্ছা জানাবে জেনে ভালো লাগছে। তুমি ভালো ছেলে এবং ভালো অভিনয় করো। এটা তো বলার অপেক্ষা রাখে না। তুমি বাংলার গর্ব। আমার শুভকামনা থাকবে। পুজো শুরু হয়ে যাচ্ছে, তাই শারীরিকভাবে আমি উপস্থিত থাকতে পারিনি। তবে মানসিকভাবে আমি সঙ্গেই রয়েছি। জীবনে অনেক বড় হও। আমার শুভনন্দন থাকবে’।

দেব বলেন, ‘ দিদি একটা আবেগ। যারা দিদিকে চেনে, তারা জানেন দিদি কতটা মাটির মানুষ। আমার রাজনীতিতে আসার একমাত্র কারণ উনি। কিছুদিন আগে বাংলা ইন্ডাস্ট্রির জন্য যে পদক্ষেপ উনি নিয়েছেন তার জন্য ওঁনাকে ধন্যবাদ। আমার ছবি ধূমকেতু শো পাচ্ছিল না…. তবে কিছু কিছু মানুষ পলিটিক্সের উর্ধ্বে থাকেন। ইন্ডাস্ট্রির তরফ থেকে ওঁনাকে ধন্যবাদ’।

অন্য খবর দেখুন